کھرِو

کھرِو   چھُ ہنٛدستان کِس مرکزی زیر انتظام علاقہٕ جموں و کشمیر کِس ضلہٕ پلواماہس مَنٛز میونسپل کمیٹی تحت اَکھ قصبہٕ۔ یہِ چھُ مرکزٕ زیر انتظام علاقہٕ جموں و کشمیر کِس تحصیل پامپور تہٕ ضلہٕ پلواماہس تحت یوان۔ یہِ چھُ لال چوک شَہَر کہ مرکز پیٹھہٕ 20.3 کلومیٹر کِس فاصلس پؠٹھ واقعہٕ۔   یہِ چھُ واریاہن چیزن باپتھ مشہوٗر یَتھ کٔنہ زن سیمنٹ بناونک مرکز ییٚتہ ساسہٕ بٔدؠ سیمنٹ ٹرک وادی مَنٛز سوزنہٕ چھِ یوان۔ یہِ چھ ہنٛدستٲنؠ فوج کہ تربیتی کیمپہٕ خٲطرٕ تہ مشہوٗر ییٚتہ زیٛادٕ تر نوٚو جوینی سپاہ تربیت چھِ حٲصل کران تہٕ تربیت ختم گژھنہٕ پتہٕ چھ مختٔلف جاین سوزنہٕ یوان۔ یہِ چھ تعلیمی نظامہٕ خٲطرٕ تہ مشہوٗر یَتھ مَنٛز زٕ ہایر سیکنڈری سکوٗل تہٕ واریاہ پرائیویٹ سکوٗل چھِ۔ یہِ چھ مختٔلف مذہبی مقامو باپتھ تہ مشہوٗر یَتھ کٔنہ زن سنت صابر شاہ، سنت سید شاہ منتقی، بابا قاسم، تہٕ بالہٕ پؠٹھ واقع جوالا مکھی مندر۔

اَتھ علاقس مَنٛز چھِ اصل بینٛکینٛگ سہولیت، انٹرنیٹ چہ سہولیت، موبل خدمات، پوسٹ آفس، ہسپتال تہٕ سری نگر شہرس سۭتہ سڑکہ ہنٛد واریاہ اصل رٲبطہٕ۔

کھرِو چھُ وادی مَنٛز اَکھ صنعتی علاقہٕ پٲٹھؠ زاننہٕ یوان تہٕ ریاستس چھُ اَمہِ علاقہٕ پؠٹھ واریاہ اصل ریونیو حٲصل کران۔ جموں و کشمیر ریاستس مَنٛز ادا کرنہٕ آمتین ٹیکسن متعلق 2020 ہس مَنٛز دَرٕج کرنہٕ آمتس آر ٹی آی یس مطٲبق: کھریوہن کٔر سری نگر تہٕ جموں شَہَر پتہٕ ترٛیٚیم مُقام حٲصل ییٚتہ لکھ براہ راست تہٕ بالواسطہٕ ٹیکس دہندگ چھ۔